Frederikshavn White Hawks gik lørdag eftermiddag på isen som underdogs, da de i pokalfinalen i Metal-Cup skulle møde Metal-Ligaens nummer et fra Rungsted Seier Capital. Efter en målløs første periode havde Frederikshavn White Hawks nogle gyldne sekunder i slutnigen af anden periode, hvor de indenfor et halvt minut bragte sig foran med 2-0. Først var det Kristian Jensen, der gjorde det til 1-0. Bare 18 sekunder senere var Cam Spiro på pletten med sin scoring til 2-0. Den stilling holdt til anden periodes afslutning. I tredje periode kom Rungsted Seier Capital fra land som lyn og torden, og allerede efter 1 minut reducerede Rungsted til 2-1. Alligevel virkede Frederikshavn White Hawks til at være i kontrol, mens tiden løb af uret, og det så længe ud til, at White Hawks kunne fejre deres første guldmedaljer i 17 år. Men med et minut tilbage gik det helt, helt galt. Med 57 sekunder tilbage af opgøret udlignede Rungsted til 2-2, og 21 sekunder senere nettede de for tredje gang, og comebacket var dermed en realitet. Det nåede White Hawks ikke at komme tilbage fra, og de måtte derfor skøjte i omklædningsrummet med sølvmedaljer om halsen.
Frederikshavn White Hawks lignede længe vinderen af pokalturneringen i ishockey, men i løbet af det sidste minut gik det galt.